Lipšic, Daniel, poslanec NR SR (2015-10-30):
Nebudem dlho, ale budem krátko aj kvôli kolegom, ktorí možnože majú dlhšiu cestu domov a na cintoríny. Ale do päť minút to, možno šesť minút, zvládnem. Jedna poznámka taká predbežná je tá, že ma vždy fascinuje na kolegoch zo SMER-u, ako sú hákliví na niekedy možno osobnú tvrdšiu kritiku, tvrdšie slová. Hneď sú tu prejavy, to sa nehovorí, nerozpráva proste, a hneď sú tu apely, aby sme boli slušní. Keď ktokoľvek z nich alebo z ich vládnych kolegov rozpráva akékoľvek bludy, útoky, komolenie mien, tak proste tlieskame sa, proste ešte si do kolien búchame, aké to je strašne vtipné. V princípe ako politika je: tvrdé dávaš, tvrdé berieš. V poriadku. Len potom mi príde zvláštne, keď tvrdé dávate, a je to vaše právo, ja nie som vôbec úzkostlivý, je to vaše právo, tak potom mi príde smiešne a až škôlkarské, keď opozícia alebo niekto urobí to isté, alebo dokonca len polovicu z toho, čo robíte vy, z tých nadávok a osobných útokov, kričíte: „Ale to sa už nerobí, poďte nás rýchlo si zastať, pani učiteľka, lebo ma bije spolužiak.“ To mi príde naozaj na úrovni materskej škôlky. Čiže tvrdé dávam, tvrdé prijímam. Nie je problém, ale vy sa naozaj správate niekedy ako v materskej škôlke. Tak trošku ako „vyrastite“ už. A teraz k tomu, čo je predmetom odvolávania. Vôbec nie som nadšený tým, že si tu jednotlivé skupiny možno rozprávajú, kde má väčší vplyv Penta, kde majú väčší vplyv Paškovci, kde má väčší vplyv Pro Partners. Je to absurdne, sa priznám, že, a potom už budem hovoriť k pánovi ministrovi Čislákovi, že som aj uvažoval, že či tie kauzy alebo zverejnenie káuz spojených, a pravdivých káuz a škandalóznych káuz, spojených so Všeobecnou zdravotnou poisťovňou nesúvisí s dátumom 30. september. Lebo 30. september je dátum, kedy sa môžu poistenci prehlasovať do iných poisťovní. A je tu trend podľa mňa za danej situácie správny, že sa prehlasujú poistenci do Všeobecnej zdravotnej poisťovne, najmä z Dôvery po tých všetkých škandáloch atď. Že či to načasovanie je úplne náhodné, lebo tie kauzy sú reálne. Tie kauzy sú reálne a sú odsúdeniahodné vo Všeobecnej zdravotnej. A či to nie je zámer ten čas smerovať tak, aby sa demotivovali poistenci napríklad z poisťovne Dôvera prehlásiť do Všeobecnej zdravotnej. O tej poisťovni Dôvera už som tu viackrát hovoril a k tomu sa nikto z vás nechce vyjadriť, ani z poslancov, ani, som vyzýval pána poslanca Rašiho, opakovane. Povedal, že on sa k tomu vyjadrí. Zatiaľ sa k tomu nevyjadril, že je strašne pekné a zaujímavé počúvať, a je to aj zaujímavý názor, že by mali mať zdravotné poisťovne zakázaný zisk. To je veľmi dobré a môžeme o tom diskutovať a či to má byť ústavným zákonom alebo či to je systémové, nie je. To je vecná diskusia. Ale ak budete robiť také kroky, že na jednej strane zakážete zisk a na strane druhej vašimi zmenami a cez vašich ministrov umožníte vytiahnuť súkromným poisťovniam 15-ročný zisk, tak to je Potemkinova dedina, sa nehnevajte. Dôvera môže mať absolútne v trúbke váš zákaz zisku, keď im umožníte, a bolo to cez návrh pána poslanca Valockého, pozmeňovací v parlamente, rýchlo, rýchlo, aby cez účtovné špekulácie si Dôvera vytiahla z verejného zdravotného poistenia 400 mil. O čom potom je hromženie a búchanie po stole o zákaze zisku zdravotných poisťovní?! To si robíte srandu? Ešte raz, čo sa udialo. Udialo sa to za vašej prvej vlády a malo to svoje nejaké náväznosti, že sa prijal návrh v parlamente, že formálne sa poistný kmeň prevádza bezplatne, a teda keď sa zlučovala Dôvera s Apollom, tak sa formálne predával, teda bezplatne ten poistný kmeň. No ale samozrejme, že účtovníci prišli k záveru, že, no ale on reálnu hodnotu nejakú má. On sa síce musí previesť akože bezplatne, ale reálnu hodnotu má. Tá reálna hodnota, to je tých 350 alebo 400 mil. To si my preceníme. Z toho vznikne negatívny goodwill, badwill a my to potom vyplatíme našim akcionárom pánovi Širokému a Pente pol na pol cez Cyprus, samozrejme, aby to bolo ešte, ešte najbezpečnejšie, a ministerstvo financií odklepne, že je to dokonca ešte aj bez zdanenia, napriek tomu, že my sme dávali podnet, aby to zdanené nakoniec bolo. Čistý zisk. Bez zdanenia 300 – 400 mil. eur. Ako to býva dobrým zvykom, pol na pol. A fascinuje ma, že rozprávate všeličo možné. A by ma aspoň zaujímalo, keby niekto z vás nadobudol takú elementárnu odvahu povedať, že k tomu aspoň nejaký názor, lebo ani jedno slovo na minulej schôdzi, ani jedno slovo na tejto schôdzi. K tomu sa nedá čo povedať a v princípe mne je zle z toho, že za jednej vlády môže mať väčší vplyv Penta, za druhej Paškovci, ja neviem. Obidvaja majú pomerne veľký vplyv. Ale raz to je 6 : 4, potom to je 4 : 6 a tak ide naše zdravotníctvo a minister aj pán predseda výboru zdravotníctva hovorí, že v princípe v zdravotníctve je všetko v poriadku. Funguje zdravotníctvo, áno, je pravdou, že sú na Slovensku dobrí lekári, mnohí, a dobré zdravotné sestry. Samozrejme, sú aj zlí lekári na Slovensku, ktorí možnože inde nie sú, lebo by ich tam už nepustili, ale na Slovensku, pretože majú kontakty a neviem čo, tak tam sú. A preto na Slovensku je ten problém, že keď niekto ide na operáciu, tak potrebuje najskôr zistiť, že ku komu ide, aby išiel k tomu dobrému chirurgovi a nie k tomu fušerovi. Čo vonku vo vyspelých krajinách nikto nerieši, ku komu ide na operáciu, lebo tam je nejaký benchmark. Tam nemôže byť chirurg len preto, že je kamoš s tým a s hentým a syn toho alebo onoho. To je problém, ale nehovorím, že tohto ministra. Len ale dlhodobejší problém. Tento minister nie je problém, pretože tento minister je skôr len figúrkou. Nemyslím to osobne. Proste, že košická skupina má zdravotníctvo. Tak jeden minister odíde, druhý príde, proste vytiahneme z klobúka. To nerieši nič v zásade a to všetci vieme a všetci to poznáme. A to je najväčšia tragédia. A podľa mňa, pokiaľ sa táto situácia nezmení, nezmení sa ani zdravotníctvo. Ak tu hovoril pán poslanec Baláž o tom, že my máme inú štartovaciu pozíciu, máme populáciu, ktorá je možnože viac náchylná na choroby alebo nie je tak zdravá, alebo zlé stravovacie návyky, málo pohybu. Všetko pekné a zaujímavé. Ale naozaj sa pozrite, keď porovnávate, koľko dáva Česká republika, kde nie je situácia ideálna, a Slovenská republika v absolútnych hodnotách na zdravotníctvo na obyvateľa, zistíte, že pomaly je to veľmi podobné číslo. Ale ak sa pozrieme, ako funguje české a slovenské zdravotníctvo, je to rozdiel minimálne o triedu. Minimálne o triedu! A podľa mňa nastane zmena vtedy, keď sa aj zdravotníctvo v maximálnej miere odpolitizuje. Preto sa pýtam na mnohých schôdzach, v ktorých krajinách na svete poslanci vládnej strany sú riaditeľmi nemocníc? A pán poslanec Baláž povedal, že nevedel to zistiť. Však je Google, neni problém to zistiť asi. Problém je, že také krajiny proste na západ od nás neexistujú. A je to aj nonsens, prečo by funkcia riaditeľa nemocnice mala byť politická funkcia? Čo to súvisí s tým, či vládne SMER, alebo pravica? To ako súvisí?! Čo to je za nonsens, za nezmysel? A druhá vec je potom prípady skorumpovaných tendrov v zdravotníctve trestne stíhať. Čo sa nedeje. To bolo tiež spomenuté. Kauza urgentného príjmu v Košiciach za tuším 23 mil. eur, ktorú sme začali stíhať za našej vlády. To nebolo, že neboli dôkazy. Boli odposluchy. Boli odposluchy, ktoré preukazovali, že tender bol dohodnutý a zmanipulovaný. Samozrejme, potom obvinení povedali, že, no ale to sme si len tak v princípe robili srandu v tých odposluchoch, to bolo celé inak. A prokurátor im uveril! A ktorý to bol prokurátor? Dušan Kováčik. Blahoželám! Blahoželám. A aké je z tohto marazmu východisko? Už budem končiť tým pádom, lebo už som dlhšie hovoril, ako som sľúbil. Východisko nie je v prijímaní siahodlhých, veľkých zákonných zmien a reforiem. Východisko je v tom, aby, ak niekto poruší zákon, išiel sedieť. Na to netreba meniť zákony, stačí vymeniť, si myslím, na Slovensku štyroch ľudí a začnú sa diať divy: špeciálneho prokurátor, generálneho prokurátora, prezidenta Policajného zboru a šéfa NAKY. Ak by v týchto pozíciách boli ľudia, ktorí sú slobodní, nie sú nikomu zaviazaní, sú odvážni, vtedy by sa na Slovensku začali diať veci, ako sa dejú v Česku, ale aj v tom zaznávanom Rumunsku, si predstavte, v poslednom roku. Ako je to možné? Žiadne iné magické riešenie nepomôže, len mať v kľúčových pozíciách tohto štátu nezaviazaných, slobodných a odvážnych ľudí. A ja verím, že raz taká doba príde. Ďakujem veľmi pekne.